Para outras páxinas con títulos homónimos véxase: Folívoro (homónimos).

| Folívoros*Folivora*PreguiceirosRango fósil: oligoceno temperán - actualidade |
| --- |
| *Choloepus didactylus* |
| Clasificación científica |
| 

|  |  |
| --- | --- |
| Reino: | Animalia |
| Subreino: | Eumetazoa |
| Filo: | Chordata |
| Subfilo: | Vertebrata |
| Infrafilo: | Gnathostomata |
| Superclase: | Tetrapoda |
| Clase: | Mammalia |
| Subclase: | Placentalia (= *Eutheria*) |
| Superorde: | Xenarthra |
| Orde: | Pilosa |
| Suborde: | **Folivora**Delsuc *et al.*, 2001. |

 |
| Familias |
| * *Bradypodidae*
* *Megalonychidae*
 |

A dos **folívoros** (*Folivora*) é unha suborde de mamíferos placentarios, unha das dúas en que se divide a orde dos pilosos, comunmente coñecidos na bibliografía internacional como **preguiceiros** ou **preguizas**.

Son animais neotropicais de variado tamaño (de 0,5 m a 1,7 m) endémicos das selvas húmidas de Centro e Suramérica, que se moven pendurados polas súas catro patas das pólas das árbores, e que no solo de desprazan con gran dificultade, aínda que nadan moi ben.

As especies actuais poden clasificarse en dous xéneros: os preguiceiros de tres dedos (*Bradypus*, da familia dos *Bradypodidae*) e os preguiceiros de dous dedos (*Choloepus*, da familia dos *Megalonychidae*), pero coñécense máis de 50 xéneros extintos.

O parecido dos preguiceiros cos primates arborícolas é só aparente, xa que non gardan ningunha relación próxima con estes, o cal é un bo exemplo de evolución converxente.

En realidade, están emparentados cos osos formigueiros e, máis lonxanamente, cos armadillos, aínda que non teñen armadura.

Características
---------------

En marcado contraste cos osos formigueiros, os preguiceiros teñen a cabeza arredondada e a cola curta.

O pescozo ten seis vértebras cervicais nas especies do xénero *Choloepus* e nove ou dez nas de *Bradypus*.

Os dentes anteriores están ausentes, e os posteriores son fileiras de protuberancias cilíndricas todas elas aproximadamente iguais e desprovistas de cuberta de esmalte, pero que adquiriron unha superficie trituradora e son de crecemento continuo.

As patas anteriores son máis longas que as posteriores e están provistas de uñas ganchudas para colgarse das ramas. Na cintura escapular, a clavícula articúlase co coracoide, carácter único entre os mamíferos.

Os seus dedos están unidos por tecido conxuntivo e pel, e unicamente sobresaen as fortes garras.

Con frecuencia sobre o seu pelo crecen cianobacterias (*Cyanoderma*) e algas clorofíceas (*Trichophilus*), o que lles outorga unha coloración verdosa que contribúe, xunto aos seus lentos movementos, a pasar desapercibidos fronte aos depredadores.

*Bradypus tridactylus*.
*Choloepus hoffmanni*.

Ecoloxía
--------

Os preguceiros cualifícanse como folívoros, xa que o groso da súa dieta consiste principalmente en gomos, brotes tenros e follas, principalmente de árbores do xénero *Cecropia*. Porén, documentouse que algúns comen tamén insectos, pequenos réptiles e aves como suplemento á súa dieta.

Os preguiceiros están completamente adaptados á vida arborícola, desprazándose moi lentamente entre as ramas. Camiñan con moita dificultade sobre o solo. As follas, a súa principal fonte de alimento, subministran moi pouca enerxía e nutrientes, e non as dixiren facilmente. Por esta razón, teñen estómagos de acción lenta, moi grandes e especializados, con múltiples compartimentos nos que habitan bacterias simbióticas que descompoñen as follas duras. A súa dixestión pode durar un mes o máis.

Depredadores
------------

Algúns dos seus principais depredadores son o home, as serpes constritoras, en ocasións aves de presa, como a aguia harpía (*Harpia harpyja*), e o xaguar. 
Posúen garras moi afiadas que non só lles serven para pendurarse das ramas e apañar o seu sustento, senón tamén como unha efectiva arma de defensa que pode ser extremadamente perigosa para os seus atacantes. Cando deben cruzar un río onde a vexetación non forme pontes aéreas poden nadar con rapidez.

Taxonomía
---------

### Descrición

A suborde dos *Folivora* foi descrita en 2001 polos biólogos Frédéric Delsuc, François M. Ctzeflis, Michael J. Stanhope e Emmanuel J. P. Douzery.

Anteriormente, en 1997, McKenna e Bell usaron o nome de *Phyllophaga* Owen, 1842 para esta suborde.

### Etimoloxía

O nome científico *Folivora* está formado pola unión dos elementos do latín científico *foli-*, da raíz do xenitivo do termo latino *folium, -ii*, "folla", e *-vŏra*, plural de *-vŏrus*, tirado do verbo *vorō*, *‎vorare*, "devorar", "engulir", co sufixo *-us*, formador de adxectivos. Literalmente: "os comedores de follas".

### Clasificación

**Nota:** só se inclúen os xéneros e especies actuais.

* **Suborde *Folivora*** Delsuc, Catzeflis, Stanhope & Douzery, 2001
	+ Familia *Bradypodidae* Gray, 1821
		- Xénero *Bradypus* Linnaeus, 1758
			* *Bradypus pygmaeus* Anderson & Handley 2001
			* *Bradypus torquatus* Illiger, 1811
			* *Bradypus tridactylus* Linnaeus, 1758
			* *Bradypus variegatus* Schinz, 1825
	+ Familia *Megalonychidae* Ameghino, 1889
		- Xénero *Choloepus* Illiger, 1811
			* *Choloepus didactylus* Linnaeus, 1758
			* *Choloepus hoffmanni* Peters, 1858

Preguiceiros xigantes
---------------------

Entre o oligoceno e o plistoceno existiron varias familias de preguiceiros terrestres xigantes; eran animais cuadrúpedes coas patas anteriores máis curtas que as posteriores, e provistas de garras. É probábel que fosen practicamente bípedes, agarrando as ramas das árbores e arrincándoas co seu peso. Describíronse cerca de 50 xéneros de preguiceiros terrestres, mostra de que tiveron un grande éxito ecolóxico nos bosques suramericanos.

*Megatherium* era maior que un elefante; *Neomylodon* persistiu case até a actualidade; outros xéneros foron *Glossotherium*, *Megalonyx*, *Mylodon*, *Paramylodon* e
*Eremotherium*. Habitaron en América do Sur e en parte de América do Norte.

### Galería

* Reconstrución de MegatheriumReconstrución de *Megatherium*
* Esqueleto de GlossotheriumEsqueleto de *Glossotherium*
* Esqueleto de MegalonyxEsqueleto de *Megalonyx*
* Reconstrución de MegalonyxReconstrución de *Megalonyx*
* Esqueleto de ParamylodonEsqueleto de *Paramylodon*

Notas
-----

1. 1 2  *Folivora* en *MSW*.
2. ↑  Castelán: *perezosos*; Portugués: *preguiças*; Catalán: *peresosos*; Francés: *paresseux*; Inglés: *sloths*; Alemán: *Faultiere*.
3. ↑  perezoso. Galician translation: preguiceiro en proz.com
4. 1 2 3 4 5  Kowalski Kazimierz (1981), pp. 340-341.
5. 1 2 3  Young, J. Z. (1977).
6. ↑  Frédéric Delsuc, François M. Ctzeflis, Michael J. Stanhope & Emmanuel J. P. Douzery (2001): "The evolution of armadillos, anteaters and sloths depicted by nuclear and mitochondrial phylogenies: implications for the status of the enigmatic fossil *Eurotamandua*" *Proceedings of the Royal Society of London B* **268** (1476).
7. ↑  *Bradypodidae* en *MSW*
8. ↑  *Megalonychidae* en *MSW*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Folivora Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Folivora*** |

### Bibliografía

* Kowalski, Kazimierz (1981): *Mamíferos. Manual de teriología*. Madrid: H. Blume Ediciones. ISBN 84-7214-229-9.
* McKenna, Malcolm C. & Bell, Susan K. (1997): *Classification of Mammals Above the Species Level*. Nova York: Columbia University Press. ISBN 0-231-11013-8.
* Nowak, Ronald M. (1999): *Walker's Mammals of the World*. 6ª ed. Baltimore, Maryland, EE. UU.: The Johns Hopkins University Press. ISBN 978-0-8018-5789-8.
* Wilson, D. E. & Reeder, D. M. eds. (2005): *Mammal Species of the World: A Taxonomic and Geographic Reference* 3rd ed. Baltimore, Maryland, USA: The Johns Hopkins University Press. ISBN 978-0-8018-8221-0.
* Young, J. Z. (1977): *La vida de los vertebrados. Barcelona: Editorial Omega. ISBN 84-282-0206-0.*

### Outros artigos

* Desdentados
* Cingulados
* Pilosos

### Ligazóns externas

* *Folivora* na ADW.
* *Folivora* na EOL.

|  |  |
| --- | --- |
| Control de autoridades | 
* Wd: Q2274076
* AAT: 300255523
* BRE: 2139280
* EBID: ID
* JSTOR: tree-sloths
* MAG: 2778330098

 |

|  |  |
| --- | --- |
| Identificadores taxonómicos | 
* ADW: Folivora
* EOL: 2852810
* ITIS: 727503
* MSW: 11800002
* NCBI: 948953

 |

|  |  |
| --- | --- |
| Identificadores | 
* MeSH: D012896

 |